Uzinfocom

UZINFOCOM — Oʻzbekiston Respublikasida davlat axborot tizimlarini yaratish va qoʻllab-quvvatlash boʻyicha Yagona Integrator. 2002-yilda tashkil topgan. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi tarkibiga kiradi.

Tarixi 
Oʻzbekiston Respublikasi Prezidentining 2002-yil 30-maydagi PF-3080-son Farmoni bilan Oʻzbekiston aloqa va axborotlashtirish agentligi (OʻzAAA) huzurida „UZINFOCOM“ Kompyuter va axborot texnologiyalarini rivojlantirish va joriy etish markazi davlat unitar korxonasi tashkil etildi. UZINFOCOM tomonidan barcha davlat organlariga kompyuter texnikalari,  tarmoqlar hamda axborot xavfsizligi boʻyicha xizmatlar koʻrsatildi.

„UZINFOCOM“ markazi davlat unitar korxonasi 2017-yil 29-avgustda „Davlat axborot tizimlarini yaratish va qoʻllab-quvvatlash boʻyicha yagona integrator UZINFOCOM“ ga aylantirildi hamda davlat-xususiy sheriklik loyihalarida ishlash uchun Mas’uliyati cheklangan jamiyat sifatida qayta roʻyxatdan oʻtkazildi.

2022-yil aprel oyida Urganch shahrida UZINFOCOMning Xorazm viloyati boʻyicha hududiy boʻlimi ochildi.

2022-yil may oyida Farg‘ona shahrida UZINFOCOMning Farg‘ona viloyati boʻyicha hududiy boʻlimi ochildi.

Boshqaruv 
 2002—2005-yillar — Xadjaev Alisher Djuraqulovich
 2005—2013-yillar — Rahimov Djalolatdin Kamiljanovich
 2013—2015-yillar — Djurayev Ibroxim Djurayevich
 2015—2016-yillar — Saidaliyev Gʻayratxoʻja Gafarxoʻjayevich 
 2016—2017-yillar — Isayev Xusan Nurullayevich
 2017-yil — Muxitdinov Aziz Hakimovich (vaqtincha direktor vazifasini bajaruvchi)
 2018-yil — Tagaliyev Ulugʻbek Abdunabiyevich (vaqtincha direktor vazifasini bajaruvchi)
 2018-yil — Ugay Aleksandr Fedorovich
 2018-yil — Poʻlatov Farrux Jaxongirovich
 2018—2019-yillar — Rahimov Djalolatdin Kamiljanovich
 2019-yil 5-iyul — hozirgi kun - Gimranov Emil Ildarovich

Faoliyat 
Respublikamizdagi asosiy tashkilotlarning ilk veb-saytlari UZINFOCOM mutaxassislari tomonidan yozilgan.

2009-yilda UZINFOCOM mamlakatdagi birinchi maʼlumotlarni qayta ishlash markazi (DPC) operatori boʻldi (dc.uz).

Shuningdek, UZINFOCOM Oʻzbekiston Respublikasi „Elektron hukumat“ tizimining Ma’lumotlarni qayta ishlash markazining texnik operatori boʻlib, „my.gov.uz“ interaktiv davlat xizmatlari Yagona portali (YPXIS), Oʻzbekiston Respublikasi Prezidentining virtual qabulxonasi (pm.gov.uz), meningfikrim.uz jamoatchilik fikri portali faoliyatini ta’minlaydi.

2017-yil 29-avgustda UZINFOCOM davlat axborot tizimlarini yaratish va qoʻllab-quvvatlash boʻyicha yagona integratorga aylantirildi hamda davlat-xususiy sheriklik loyihalarida ishlash uchun mas’uliyati cheklangan jamiyat sifatida qayta roʻyxatdan oʻtkazildi.

Oʻzbekiston Respublikasi Prezidentining 2019-yil 18-maydagi PQ-4321-son qarori bilan UZINFOCOM ning davlat ulushi UMS kompaniyasiga oʻtkazildi.

Loyihalar 
 Prezidentga murojaatlar portali
 Yagona interaktiv davlat xizmatlari portali
 .UZ domen zonasi ma'muriyati
 ZiyoNet ta'lim portali
 dc.uz Data-markazi
 Jamoatchilik fikri portali 
 Elektron parlament
 Onlayn poliklinika

2022-yilda UZINFOCOM jamoasi Linux yadrosi asosida Xinux operatsion tizimini ishlab chiqishni boshladi.

Xalqaro hamkorlik 
2002-yil 18-oktyabrda UZINFOCOM ICANN bilan shartnoma imzoladi va .UZ TLD maʼmuri boʻldi.

2022-yil iyun oyida Qirgʻizistonning SE Infocom kompaniyasi bilan hamkorlik memorandumi imzolandi.

Manbalar

Havolalar 
 UZINFOCOM
Oʻzbekiston shirkatlari
Oʻzbekiston fan va texnologiya
Oʻzbekistonda aloqa
2002-yilda Oʻzbekistonda tashkil etilganlar